Ajokortin voi ajaa Porissa nyt useita satoja euroja halvemmalla kuin vielä vuoden alussa. Perustason b-kurssi maksoi kaupungissa aiemmin noin 2 000 euroa, nyt kurssin hinnassa voi säästää jopa 600 euroa.

Valtava pudotus on saanut monet pohtimaan, kuinka paljon ajokortin hinnassa on ollut ilmaa. Autokoulu Liikenneopiston hallituksen puheenjohtajan, liikenneopettaja Timo Tuumin mukaan sitä ei ole.

– Meidän on ollut pakko vastata kilpailuun, mutta pitkällä tähtäimellä tämä tulee pudottamaan päitä.

Tuumin mukaan ajo-opetuksen suurin kuluerä tulee henkilöstökustannuksista. Hän uskoo, että tällä tahdilla opettajien palkat tulevat laskemaan ja palvelut kärsivät. Hintojen polkeminen saa Tuumin esittämään jopa syytöksiä.

– Kun mennään tällaisiin hintoihin, niin laskelmieni mukaan sellaisiin ei rehellisin konstein ilman tappioita päästä.

Kustannukset arveluttavat

Hintasodan aloittaneen Epic-autokoulun toimitusjohtaja Kalle Lahervo on loukkaantunut Timo Tuumin esittämistä syytöksistä. Hänen mukaansa yhtiö toimii täysin rehellisesti ja avoimin taloustiedoin.

Tappiotakaan tuore yhtiö ei ole Lahervon mukaan tehnyt. Hänen mukaansa hinnoittelu on paljolti tehokkuudesta kiinni.

– Meillä ei ole kaikissa toimistoissa henkilökuntaa, vaan varaukset tehdään nykypäivän mukaisesti netissä. Emme myöskään käytä opetuksessa kalleimmilla automerkeillä.

Lahervo antaa ymmärtää, että muutaman kuukauden aikana esille tullut hintaero ei ole pelkästään tästä kiinni.

– Porin alueella oli ennen meidän tuloamme yli 70 prosenttia kalliimpi ajokortti kuin esimerkiksi Turussa. Se ei voi selittyä pelkästään kustannuksilla.